S-119/2018

Mál þetta, sem dómtekið var 17. apríl sl., var höfðað með ákæru héraðssaksóknara, dags. 8. mars 2018, á hendur:

„F-kk-þgf V-kk-þgf, kt. 000000-0000,

[...]

fyrir sérstaklega hættulega líkamsárás, með því að hafa aðfaranótt [...] 2016, inni á skemmtistaðnum [...] í Reykjavík, slegið A með glerflösku í hálsinn með þeim afleiðingum að hann féll í gólfið og hlaut um 6-7 sm langan skurð vinstra megin á hálsi sem sauma þurfti saman með 15 sporum og rispur á hægri framhandlegg.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu A, kt. 000000-0000, er þess krafist að ákærði verði dæmdur til að greiða honum kr. 2.000.000,- ásamt vöxtum, samkvæmt 1. mgr. 8. gr. laga um vexti og verðtryggingu nr. 38/2001, frá [...] 2016, en síðan dráttarvaxta af fjárhæðinni samkvæmt 9. gr., sbr. 1. mgr. 6. gr. sömu laga að liðnum mánuði frá birtingu kröfunnar til greiðsludags. Þá er þess krafist að ákærða verði gert að greiða málskostnað/réttargæsluþóknun að skaðlausu, skv. síðar framlögðum málskostnaðarreikningi eða að mati réttarins, að viðbættum virðisaukaskatti, fyrir að halda fram bótakröfunni, skv. 3. mgr. 176. gr. laga um meðferð sakamála nr. 88/2008.“

Verjandi ákærða krefst vægustu refsingar er lög leyfa og að refsing hans verði að öllu leyti skilorðsbundin. Þá krefst hann hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Við ákvörðun refsingar er til þess litið að ákærði hefur ekki áður gerst sekur um refsiverðan verknað. Þá er litið til greiðrar játningar hans á rannsóknarstigi og hér fyrir dómi. Einnig viðurkenndi ákærði bótaskyldu sína. Á móti kemur að um alvarlegan verknað var að ræða þó brotaþoli hafi ekki hlotið varanlegt líkamstjón. Mátti ákærða vera ljóst að með því að beita flösku eins og hann gerði væri líklegt að brotaþoli yrði fyrir skaða. Vísast í þessu sambandi til 3., 5. og 8. tl. 1. mgr. 70. gr. almennra hegningarlaga.

Þau atvik sem hér um ræðir áttu sér stað í [...] 2016. Rannsókn málsins lauk tæpum mánuði síðar. Ákæra var hins vegar ekki gefin út fyrr en 8. mars 2018. Verður ákærða ekki kennt um þann drátt.

Samkvæmt framansögðu þykir hæfileg refsing ákærða ákveðin fangelsi í sex mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Eins og áður greinir hefur ákærði viðurkennt bótaskyldu sína gagnvart brotaþola en krefst lækkunar á fjárhæð miskabóta. Þykja þær hæfilega ákveðnar 300.000 krónur og ber fjárhæðin vexti eins og nánar greinir í dómsorði. Upphafstími dráttarvaxta er mánuði eftir að brotaþola var birt bótakrafan, en það var við þingfestingu málsins. Þá ber ákærða að greiða kostnað brotaþola við að halda bótakröfu sinni fram.

Ákærði greiði málsvarnarþóknun skipaðs verjanda síns, S-kk-ef D-kk-ef lögmanns, 126.480 krónur og 36.000 krónur í annan sakarkostnað.

S-kvk-nf H-kvk-nf héraðsdómari kveður upp dóm þennan.

D ó m s o r ð:

Ákærði, F-kk-nf V-kk-nf, sæti fangelsi í sex mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði greiði A, 300.000 krónur auk vaxta samkvæmt 1. mgr. 8. gr. laga um vexti og verðtryggingu nr. 38/2001, frá [...] 2016, og síðan dráttarvaxta af fjárhæðinni samkvæmt 1. mgr. 6. gr. sömu laga frá 17. maí 2018 til greiðsludags. Ákærði greiði brotaþola 105.400 krónur í málskostnað.

Ákærði greiði málsvarnarþóknun skipaðs verjanda síns, S-kk-ef D-kk-ef lögmanns, 126.480 krónur, og 36.000 krónur í annan sakarkostnað.

S-kvk-nf H-kvk-nf (sign.)